Genre: Opinion/Argumentation

petek, 01. avgust 2008 <p/> Letos jeseni bodo volitve poslancev v DZ. Zato smo parlamentarnim strankam v prvi polovici meseca junija poslali vprašalnik z vprašanji o njihovem odnosu do družinske politike, doslej opravljenem delu in načrtih oziroma obljubah za nov mandat na tem področju ter mnenju o nekaterih konkretnih predlogih Družinske pobude. Stranke smo prosili, da nam izpolnjene vprašalnike vrnejo do konca meseca junija. <p/> V predvidenem roku nam je izčrpno izpolnjen vprašalnik poslala le poslanska skupina NSi. Izrekli so podporo večini naših predlogov in navedli več rešitev, ki so jih v tem mandatu predlagali in tudi uresničili. Poleg bolj odmevnih, ki jih verjetno vsi že poznate, naj omenim dve manj znani, kot je 50 znižanje prispevka za uporabo državnih cest za družine s štirimi ali več otroki in odprava upravne takse za sklenitev zakonske zveze. Da ne gre le za besede, potrjujejo tudi izkušnje tega mandata, ko nas je poslanska skupina NSi večkrat prosila za mnenje ali posvet in naše predloge vsaj do neke mere tudi upoštevala. Seveda bi bili še bolj zadovoljni, če bi bilo tega več. <p/> Drugi in doslej zadnji izpolnjen vprašalnik nam je poslala LDS. Vprašalnik je izpolnjen le delno in bistveno manj konkretno. Glede konkretnih predlogov Družinske pobude se večinoma niso zares izrekli, saj prevladuje odgovor »je zanimiv, potreben sprememb in potem morda vreden podpore«, pri čemer se glede izvedljivosti večinoma izgovarjajo na omejitve javnih financ, pri kar nekaj predlogih pa so tudi jasno povedali, da jih ne podpirajo. Zanimivo je, da so kljub dejstvu, da so 12 let imeli v rokah škarje in platno in da se v zadnjih letih stanje ni slabšalo (na nekaterih področjih se je izboljšalo), zelo kritični do obstoječega stanja na področju družinske politike. <p/> Izpolnitev vprašalnika so nam obljubili tudi v SLS, vendar ga do danes še nismo prejeli. V preteklosti so že večkrat izkazali podporo družinam naklonjenim rešitvam in tudi sami predlagali nekaj takšnih. Upamo, da nam bodo čim prej poslali tudi kaj bolj konkretnega. <p/> V SD so nas napotili na branje njihovega alternativnega vladnega programa, ki je v nekaterih točkah kar zanimivo branje in obljublja tudi nekaj rešitev, na katere Družinska pobuda opozarja že precej let. Na nekaterih področjih zagovarjajo povsem nasprotne predloge, ponekod pa je besedilo dokaj neoprijemljivo. Previdnost pri branju nam nalagajo pretekle izkušnje, saj v času, ko je stranka precej let imela pomemben vpliv v vladi, za enake predloge ni bilo prave volje in posluha. Omenjeni program najdete spletni strani SD. <p/> Iz stranke Lipa so nam poslali svoj statut in program ter obljubili še volilni program. V prejetem programu stranke je zelo malo konkretno oprijemljivega, pri čemer staršem in družini ni namenjeno prav veliko prostora. Morda bo volilni program kaj bolj konkreten. <p/> nedelja, 22. junij 2008 <p/> Letos jeseni bodo volitve poslancev v DZ. Precejšen del volivcev smo tudi starši in zato je za nas pri izbiri strank in kandidatov za poslance pomemben tudi njihov odnos, načrti in doslej opravljeno delo na področju družinske politike. <p/> Družinska pobuda, društvo za družini naklonjeno družbo, je nestrankarsko združenje staršev in prijateljev družin, ki si že 10 let prizadeva za čim boljši položaj družin v slovenski družbi. V tem času se je zamenjalo več vlad in vsem smo kritično držali ogledalo, predlagali čim boljše rešitve, nasprotovali slabim, pohvalili dobre... S tem se je gotovo najbolje pokazala naša strokovnost in strankarska neodvisnost, zaradi katerih tudi število naših članov že ves čas narašča. <p/> Pred volitvami 2008 želimo vse parlamentarne stranke povprašati o odnosu do družinske politike, kaj so na tem področju že naredile v preteklosti (saj veste, dejanja štejejo več kot le obljube) in kaj nameravajo na tem področju narediti v naslednjem mandatu, če vam bomo volivci zaupali vodenje države. <p/> Zato smo se obrnili na vse politične stranke in jih prosili, da nam izpolnijo vprašalnik o njihovem odnosu do družinske politike. Ko bomo rezultate zbrali, jih bomo predstavili tudi javnosti. Za stranke, ki odgovorov ne bodo poslale, bomo privzeli, da jih to področje ne zanima oziroma se jim ne zdi vredno pozornosti. <p/> V Družinski pobudi upamo, da so / bodo stranke vprašalnik sprejele kot priložnost za konkretno predstavitev svojega programa in načrtov.